梅尧臣
依韵和胡武平怀京下游好
南国易悲愁，西风起高树。
枯荷复送雨，度雁宁知数。
欲问北来音，系书复若故。
冥飞杳无迹，弋者徒有慕。
况在白苹洲，而怀石渠署。
石渠多故人，鵷鹄方骞翥。
锵鸣尚可希，綷翼何由附。
主人赖知己，未变畴昔顾。
乘桴岂仲尼，好勇非季路。
幸依南郡帐，不学邯郸步。
自守终日愚，都忘向时虑。
睠恋此江湖，亲年当喜惧。
既获庭闱近，又多山水趣。
迩来对明月，千里犹会晤。
长桥人绝声，举酒逢秋露。
迥闻孤舟笛，烟水在何处。
俯槛意无涯，跳波鱼夜乳。
颇得真隐情，奚须慕巢许。
思寄梅枝香，远隔兰溪渡。
缄之付好风，精爽亦随去。